Նախագիծ

--------------------

Արձանագրային

### «Հա­յաս­տա­նի Հանրապե­տու­թյան քրեական օրենսգրքում փո­փո­խո­ւ­թյուն­ներ կատարելու մա­­­սին» և «Վարչական իրա­վա­խախ­տում­ների վերաբերյալ Հա­յաստանի Հանրապետության  օրենսգրքում լրացումներ կա­տա­րելու մասին» Հա­յաս­տանի Հան­րա­­պե­տու­­թյան օրեն­­ք­ների նա­­խագծերի փաթեթի վե­­րա­­բերյալ Հա­­յաս­­­տա­նի Հան­­­­րա­­պե­տու­­թյան կառա­վա­րու­թյանեզրա­­կա­ցու­թյան նա­խա­­գծի մասին

-------------------------------------------------------------------------------------

### Հավանություն տալ «Հա­յաս­տա­նի Հանրապե­տու­թյան քրեական օրենսգրքում փոփո­խու­թյուններ կատարելու մա­­­սին» և «Վարչական իրա­վա­խախ­տումների վերաբերյալ Հա­յաստանի Հանրապետության  օրենսգրքում լրացումներ կա­տա­րելու մասին» Հա­յաս­տանի Հան­րա­­պե­տու­­­թյան օրեն­­քների նա­­խագծերի փաթեթի վե­­րա­­բերյալ Հա­յաս­տանի Հան­րա­պե­տության կա­ռա­­վա­­­րու­թյան եզրա­կացության նա­խագծին և այն սահմանված կար­­գով ներ­կայացնել Հայաս­տանի Հան­­րապետության Ազ­գային ժողով:

Հ. Մանուկյան

Ամալյա Ենգոյան \_\_\_\_\_\_\_\_\_\_\_\_\_\_\_\_\_\_\_\_ ,, ,, նոյեմբերի 2014 թ.

Հովակիմ Հովակիմյան \_\_\_\_\_\_\_\_\_\_\_\_\_\_ ,, ,, նոյեմբերի 2014 թ.

ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ԱԶԳԱՅԻՆ ԺՈՂՈՎԻ ՆԱԽԱԳԱՀ

 պարոն ԳԱԼՈՒՍՏ ՍԱՀԱԿՅԱՆԻՆ

Հարգելի պարոն Սահակյան

Ձեզ ենք ներկայացնում Հայաստանի Հանրապետության կառավարության եզրակացու­թյունը Հա­­­յաստանի Հանրապետու­թյան Ազգային ժողովի պատգամավորներ Հովհաննես Մարգարյանի, Հեղինե Բիշարյանի, Լևոն Դոխոլյանի, Իշխան Խաչատրյանի և Մհեր Շահ­գել­դյա­նի՝ օրենս­­դրա­­կան նախա­ձեռ­նու­թյան կարգով ներ­կա­յաց­րած «Հայաստանի Հան­րա­պե­տու­թյան քրեական օրենսգրքում փո­փոխություններ կա­տարելու մասին» և «Վարչական իրա­վա­խախ­տումների վերաբերյալ Հա­յաստանի Հանրապետության  օրենսգրքում լրացումներ կա­տա­րելու մասին» Հայաստանի Հանրապետության օրենքների նախագծերի փա­թե­թի (Պ-647-22.10.2014-ՊԻ-010/0 և Պ-6471-22.10.2014-ՊԻ-010/0) վե­րաբեր­յալ:

«Հայաստանի Հանրապետության քրեական օրենսգրքում փոփոխություններ կատարե­լու մասին» Հայաստանի Հանրապետության օրենքի նախագծի վերաբերյալ.

Ներկայացված օրենքի նախագծով առաջարկվում է ապաքրեականացնել`

1. գովազդատուի, գովազդ արտադրողի կամ գովազդակրի կողմից գովազդ սպա­ռող­նե­րին կանխամտածված մոլորեցնելը (նախագծի 1-ին հոդված, Հայաստանի Հանրապետու­թյան քրեական օրենսգրքի 198-րդ հոդված),

2. հարկերը, տուրքերը կամ պարտադիր այլ վճարումները խոշոր չափերով վճարելուց չա­­րամտորեն խուսափելը (նախագծի 2-րդ հոդված, Հայաստանի Հանրապետության քրեա­կան օրենսգրքի 205-րդ հոդվածի 1-ին մաս):

Հայաստանի Հանրապետության քրեական օրենսգրքի 51-րդ հոդվածի 1-ին մասը սահ­մա­­նում է. «**տուգանքը** դրամական տուժանք է, որը նշանակվում է ոչ մեծ և միջին ծանրության հան­ցանքների համար սույն օրենսգրքի Հատուկ մասով նախատեսված դեպքերում և սույն օրենս­գրքով նախատեսված սահմաններում պատիժ նշանակելու պահին Հայաստանի Հանրա­պե­տությունում օրենքով սահմանված նվազագույն աշխատավարձի երեսնապատիկից երեքհա­զա­րապատիկի չափով»:

Նախագծի 2-րդ հոդվածի համաձայն` հար­կե­րը, տուրքերը կամ պարտադիր այլ վճա­րում­ները վճարելուց չարամտորեն խուսափելը պատժվում է տուգանքով՝ նվազագույն աշխա­տա­վարձի երեսունհազարապատիկից քառասուն­հա­զարապատիկի չափով, կամ չվճարված գու­մարի եռապատիկի չափով:

Այսինքն` նախագծով առաջարկվող փոփոխությամբ **սանկցիան գերազանցում է** **«տու­գանք» պատժատեսակի առավելագույն սահմանը**:

Բացի դրանից, **«չվճարված գումարի եռապատիկի չափով տուգանքի» կիրառումը անհա­մա­չափ է արարքի վտանգավորությանը**, քանի որ չվճարված գումարի չափը կարող է տա­տան­վել սկսած, օրինակ՝ հինգ հազար դրամից մինչև 10 միլիոն դրամ կամ ավելի: Մինչդեռ անհրաժեշտ է նկատի ունենալ, որ օրենսգրքի 51-րդ հոդվածի համաձայն` տուգանքն արտա­հայտ­վում է նվազագույն աշխատավարձի որոշակի չափով, հետևաբար «չվճարված գումար» հաս­կացությունը չի բխում օրենսգրքի հիշյալ հոդվածի բովանդակությունից և նմանատիպ սանկցիա Հայաստանի Հանրապետության քրեական օրենսգրքի ընդհանուր մասի նորմերով նախատեսված չէ:

Ազատազրկումը` որպես պատժատեսակ սանկցիաների շրջանակից հանելը հիմնա­վոր­ված չէ: Միջազգային փորձի ուսումնասիրությունները վկայում են, որ

1) Ռուսաստանի Դաշնության քրեական օրենսգրքի 198-րդ և 199-րդ հոդվածներով թե΄ իրավաբանական անձանց, թե΄ քաղաքացիների համար այլ պատժատեսակների հետ մեկտեղ նախատեսվում է նաև ազատազրկում,

2) Լատվիայի և Լիտվայի քրեական օրենսգրքերը համապատասխանաբար 218-րդ և 219-րդ հոդվածներում նույնպես տվյալ հանցակազմի համար նախատեսում են ազատազրկում,

3) Գերմանիայի Հարկային կանոնադրության /Abgabenordnung/ 370-րդ պար­բե­րու­թյու­նը քրեական պատասխանատվություն է սահմանում հարկերից խուսափելու համար և որպես պատ­ժատեսակ տուգանքի հետ մեկտեղ նախատեսում է ազատազրկում մինչև 5 տարի ժամ­կե­տով, իսկ «առանձին ծանր դեպքերում»` 2 ամսից մինչև 10 տարի ազատազրկում,

4) Ֆրանսիայի Հարկերի մասին ընդհանուր օրենսգիրքը (Code general de impots) հարկերից խուսափելու վե­րա­բերյալ նորմերում որպես պատիժ տուգանքի հետ մեկտեղ ևս նախատեսում է ազատա­զրկում մինչև 5 տարի ժամկետով:

«Վարչական իրավախախտումների վերաբերյալ Հայաստանի Հանրապետության օրենս­­գրքում լրացումներ կատարելու մասին» Հայաստանի Հանրապետության օրենքի նա­խա­գծի վերաբերյալ.

1. 1-ին հոդվածով լրացվող՝ օրենսգրքի 47.8-րդ հոդվածի 1-ին մասով նախատեսվում են դրույթ­ներ, որոնց համաձայն գովազդատուի, գովազդ արտադրողի կամ գովազդակրի կողմից գո­վազդ սպառողներին մոլորեցնելու համար նախատեսված է պատիժ: Այսինքն՝ վարչական իրավախախտում հան­­դիսացող արարքի համար նախատեսվում է պատիժ, մինչդեռ պատիժը հանդիսանում է քրե­աիրավական ներգործության միջոց, իսկ «պատիժ» ինստիտուտը բնորոշ է միայն քրեա­կան իրավունքին: Մասնավորապես՝ Հայաստանի Հանրապետության քրեական օրենսգրքի 48-րդ հոդվածի 1-ին մասի համաձայն **պատիժը պետական հարկադրանքի միջոց է, որը դա­տա­րանի դատավճռով պետության անունից նշանակվում է հանցագործության հա­մար մեղա­վոր ճանաչված անձի նկատմամբ** և արտահայտվում է այդ անձին իրա­վունք­նե­րից ու ազա­տու­թյուն­ներից օրենքով նախատեսված զրկմամբ կամ դրանց սահմանափակմամբ: Հետևաբար՝ պա­տիժը, որպես պետական հարկադրանքի միջոց, կարող է նշանակվել միայն քրեական օրենսգրքով որպես հանցագործություններ նախատեսված արարքների համար:

Հարկ է նշել նաև, որ Վարչական իրավախախտումների վերաբերյալ Հայաստանի Հան­րապետության օրենսգրքի 9-րդ հոդվածի համաձայն վարչական իրավախախտում (զան­ցանք) է համարվում պետական կամ հասարակական կարգի, քաղաքացիների իրավունքների և ազատությունների, կառավարման սահմանված կարգի դեմ ոտնձգվող հակաիրավական, մե­ղավոր (դիտավորյալ կամ անզգույշ) այնպիսի գործողությունը կամ անգործությունը, որի հա­մար օրենսդրությամբ նախատեսված է վարչական պատասխանատվություն: Հիշյալ օրենս­գրքի 22-րդ հոդվածի համաձայն վարչական տույժը համարվում է պատասխանատվության մի­ջոց և կիրառվում է, նպատակ ունենալով վարչական իրավախախտում կատարած անձին դաս­տիարակել օրենքները պահպանելու, ինչպես նաև կանխել նոր իրավախախտումների կա­տա­րումը: Այսինքն՝ **վարչական իրավախախտման համար կիրառվող հարկադրանքի միջոցը տույժն է, այլ ոչ թե պատիժը:**

Նախագծի 2-րդ հոդվածի համաձայն «խոշոր չափ» է հա­մարվում հանցագործության պահին սահմանված նվազագույն աշխատավարձի երկուհա­զա­­­րապատիկից քսանհազարա­պա­տիկը: Այսինքն՝ վարչական իրա­­վախախտում հանդիսացող արարքը դիտվում է որպես հան­ցագործություն, ինչը նույնպես չի բխում Վարչական իրավախախտումների վերաբերյալ Հայաստանի Հանրապետության օրենս­գրքի 9-րդ հոդվածի պահանջներից:

Անհրաժեշտ է նկատի ունենալ նաև, որ  նախագծի 1-ին հոդվածում առաջարկվող սանկ­ցի­աները կարող են խնդրահարույց լինել Մարդու իրավունքների եվրոպական դատարանի նա­խա­դեպային իրավունքի տեսանկյունից: Վերջինիս ձևավորած նախադեպային իրավունքի հա­մա­ձայն` «Մարդու իրավունքների և հիմնարար ազատությունների պաշտպանության մասին» եվրո­պական կոնվենցիայի 6-րդ հոդվածի իմաստով իրավախախտումը որպես «քրեական» որա­կելու չափանիշներն են`

ա) իրավախախտման դասակարգումն ըստ ազգային օրենսդրության,

բ) իրավախախտման բնույթը,

 գ) նշանակված կամ հնարավոր պատժի խստության աստիճանը (օրինակ, Engel and others v. Netherlands գործով 1976 թվականի հունիսի 8-ի վճիռը, գանգատ թիվ 5100/71, 5101/71, 5102/71, 5354/72, 5370/72, կետ 81, Galstyan v. Armenia գործով 2007 թվականի նո­յեմ­բե­րի 15-ի վճիռը, գանգատ թիվ 26986/03, կետեր 56-60 և այլն):

Ընդ որում, իրավախախտումը «քրեական» որակելու համար բավարար է վերոնշյալ չա­փո­րոշիչներից միայն մեկի առկայությունը: Ուստի, չնայած այն հանգամանքին, որ **նախագծով բա­­ցառվել են ազատազրկման հետ կապված սանկցիաները, սակայն անհամեմատ խստաց­­վել են տուգանք պատժատեսակի չափերը** (վերոնշյալ հոդվածի 1-ին մասում նվա­զա­գույն աշխատավարձի չորսհարյուրապատիկից ութհարյուրապատիկը` գործող քրեական օրենս­­գրքով նախատեսված նվազագույն աշխատավարձի երկուհարյուրապատիկից չորսհար­յու­­­րապատիկի փոխարեն, ինչպես նաև հոդվածի 2-րդ մասում նվազագույն աշխատավարձի վեց­հարյուրապատիկից հազարապատիկը` գործող քրեական օրենսգրքով նախատեսված նվա­զա­գույն աշխատավարձի երեքհարյուրապատիկից հինգհարյուրապատիկի փոխարեն): Նման մոտեցումը անընդունելի է Եվրոպական կոնվեցիայի 6-րդ հոդվածի տեսանկյունից:

Այս առումով նշված արարքներն ապաքրեականացնելը հիմնավորված չէ:

Ներկայացված նախագծում օրենսդրական տեխնիկայի կանոնները մասամբ պահ­պան­ված չեն: Այսպես՝

1) «Վարչական իրավախախտումների վերաբերյալ Հայաստանի Հանրապետության օրենս­գրքում լրացումներ կատարելու մասին» Հայաստանի Հանրապետության օրենքի նա­խա­գծի 1-ին հոդվածում նշված «ընդունված N-355-11 06.12.1985թվ.» բա­ռերն անհրաժեշտ է փոխարինել «1985 թվականի դեկտեմբերի 6-ի» բա­ռե­րով՝ նկատի ունե­նալով «Իրավական ակտերի մասին» Հայաստանի Հանրապետության օրեն­քի 39-րդ հոդվածի 3-րդ մասի պահանջները,

2) Նախագծի 1-ին հոդվածում անհրաժեշտ է «օրենսգրքի» բառը փոխարինել «օրենս­գիրքը» բառով, իսկ «47-րդ հոդվածը» բառերը` հանել:

3) նախագծի 2-րդ.

ա. հոդվածում անհրաժեշտ է «ավե­լացնել» բառը փոխարինել «լրացնել» բառով՝ նկատի ունե­նալով «Իրա­վա­կան ակտերի մասին» Հայաստանի Հանրապետության օրենքի 70-րդ հոդ­վա­ծի պահանջները,

բ. հոդվածով լրացվող օրենսգրքի 170.3-րդ հոդվածում նշված «գանձվող» բառն ան­հրա­ժեշտ է հանել՝ նկատի ունենալով «Պետական տուրքի մասին» Հայաստանի Հան­րա­պե­տու­թյան օրենքի 2-րդ հոդվածի պահանջները, որոնց համաձայն պետական  տուրքը  պե­տա­կան  մար­մին­ների լիազորությունների իրականացմամբ պայմանավորված` սույն օրենքով սահ­մանված ծա­ռայությունների կամ գործողությունների համար ֆիզիկական և իրա­վա­բա­նա­կան անձանցից Հա­յաստանի Հանրապետության  պետական  և (կամ) համայնքների բյուջեներ մուծվող օրեն­քով սահմանված պարտադիր վճար է:

Հայաստանի Հանրապետության կառավարությունը գտնում է, որ օրենքների նա­խա­գծերի փաթեթի ընդունումը բավարար հիմնավորված չէ:

Ելնելով շարադրվածից` Հայաստանի Հանրապետության կառավարությունը դեմ է ներ­կա­­յացված օրենքների նախագծերի փաթեթի ընդունմանը:

Միաժամանակ հայտնում ենք, որ Հայաստանի Հանրապետության քրեական օրենս­գրքի 205-րդ հոդվածի դիսպոզիցիայի գործող խմբագրությունը պրակտիկայում տարաբնույթ մեկ­նաբանությունների տեղիք է տալիս: Մասնավորապես՝ պարզ չէ, թե որն է «հարկերը, տուր­քերը կամ պարտադիր վճարումները վճարելուց չարամտորեն խուսափելը»: Արդյո՞ք օրենս­դրությամբ նախատեսված հաշվետվությունները, հաշվարկները կամ հարկման հիմք հան­դիսացող պարտադիր այլ փաստաթղթերը մեկ անգամ թե՞ երկու և ավելի անգամ չներ­կա­յաց­նելն է համարվում հարկերը, տուրքերը կամ պարտադիր վճարումները վճարելուց չա­րամտո­րեն խուսափել: Հետևաբար՝ Հայաստանի Հանրապետության քրեական օրենսգրքի 205-րդ հոդվածի կիրառելիության շրջանակները հստակեցման կարիք ունեն: Այդ առումով Հայաս­տա­նի Հանրապետության արդարադատության նախարարության կողմից մշակվել և ներկայումս շրջա­նառության մեջ է դրված «Հայաստանի Հանրապետության քրեական օրենսգրքում փոփո­խու­թյուններ կատարելու մասին» և «Վարչական իրավա­խախ­տում­ների վերաբերյալ Հա­յաս­տա­նի Հանրապետության օրենսգրքում լրացումներ կատարելու մասին» Հայաստանի Հանրա­պե­տու­թյան օրենքների նախագծերի փաթեթը, որի շրջանակներում կարելի է դիտարկել Հայաս­տա­նի Հանրապետության Ազգային ժողովի պատգամավորների օրենսդրական նախա­ձեռ­նու­թյամբ ներկայացված նախագծերը:

 Միաժամանակ հայտնում ենք, որ, Հայաստանի Հանրապետության կառավարության ծրա­գրով նախատեսված է հստակեցնել տնտեսական հանցագործությունների համար քրեա­կան պա­­տասխա­նատ­վու­թյուն սահմանող նորմերը՝ ապահովելով քրեական, վարչական և քա­ղա­քացիական պատաս­խա­նատվության հավասարակշռված օրենսդրական կարգա­վորումներ:

Ներկայացված օրենքների նախագծերի փաթեթը Հա­յաս­տա­­­նի Հան­­­րա­պետության Ազգային ժողովում քննարկելիս, հարակից զեկուց­մամբ հան­­դես կգա Հա­յաս­տա­նի Հան­րա­պետության  [արդարադատության նախարար](http://gov.am/am/structure/7/)ի առաջին տեղակալ Արսեն Մկրտչյանը:

Նախագծերի ընդունումը Հա­յաս­տա­նի Հան­րա­պետության կառավարության որոշման կամ այլ իրավական ակտերի ընդունման անհրաժեշտություն չի առաջացնում:

Կից ներ­կա­յաց­վում են օրենքների նախագծերի կարգավոր­ման ազ­դե­ցու­­թյան գնա­հատ­ման եզրակացությունները:

 Հարգանքով` ՀՈՎԻԿ ԱԲՐԱՀԱՄՅԱՆ





*ՆԱԽԱԳԻԾ*

*Պ-647-22.10.2014-ՊԻ-010/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

***Հոդված 1.*** Քրեական օրենսգրքի 198-րդ հոդվածը ճանաչել ուժը կորցրած:

***Հոդված 2.*** Քրեական օրենսգրքի 205-րդ հոդվածը շարադրել հետեւյալ խմբագրությամբ`

1. «Հարկերը, տուրքերը կամ պարտադիր այլ վճարումները վճարելուց չարամտորեն խուսափելը օրենսդրությամբ նախատեսված հաշվետվություններ, հաշվարկներ կամ հարկման հիմք հանդիսացող պարտադիր այլ փաստաթղթեր չներկայացնելու կամ նշված փաստաթղթերի մեջ ակնհայտ խեղաթյուրված տվյալներ մտցնելու միջոցով, որը կատարվել է առանձնապես խոշոր չափերով` պատժվում է տուգանքով` նվազագույն աշխատավարձի երեսունհազարապատիկից քառասունհազարապատիկի չափով,կամ չվճարված գումարի եռապատիկի չափով, կամ կալանքով` երկուսից երեք ամիս ժամկետով»:

2. Սույն հոդվածով առանձնապես խոշոր չափ է համարվում հանցագործության պահին սահմանված նվազագույն աշխատավարձի քսանհազարապատիկը գերազանցող գումարը:

***Հոդված 3.*** Սույն օրենքն ուժի մեջ է մտնում պաշտոնական հրապարակման օրվան   հաջորդող տասներորդ օրը:

**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

Հայաստանի Հանրապետության Քրեական օրենսգրքում փոփոխություններ կատարելու մասին օրենքի նախագծի ընդունումը  պայմանավորված է տնտեսական խախտումների ապաքրեականացման հանգամանքով: Նախագծի ընդունմամբ տնտեսական, հաշվապահական ոչ միտումնավոր խախտումների պատճառով չհաշվարկված եւ չվճարված, կամ այդ վճարներից խուսափելու համար առաջարկվում է էապես ավելացնել նախատեսված տուգանքների չափերը, արդյունքում` վերացնելով քրեական պատասխանատվությունը` այն մեղմացնելով եւ թողնելով միայն առանձնապես խոշոր չափերի դեպքում:

Նախագծի փաթեթով նմանատիպ մոտեցում է առաջարկվում նաեւ գովազդ արտադրողների նկատմամբ:

*ՆԱԽԱԳԻԾ*

*Պ-6471-22.10.2014-ՊԻ-010/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

***Հոդված 1.*** Վարչական իրավախախտումների վերաբերյալ Հայաստանի Հանրապետության  օրենսգրքի, ընդունված` N-355-11, 06.12.1985թվ., 47-րդ հոդվածը լրացնել նոր 47.8 հոդվածով, հետեւյալ բովանդակությամբ`

1. Գովազդատուի, գովազդ արտադրողի կամ գովազդակրի կողմից գովազդ սպառողներին կանխամտածված մոլորեցնելը պատժվում է տուգանքով` նվազագույն աշխատավարձի չորսհարյուրապատիկից ութհարյուրապատիկի չափով:

2. Նույն արարքը, որը կատարվել է լրատվության միջոցների օգտագործմամբ, պատճառել է խոշոր վնաս, պատժվում է տուգանքով` նվազագույն աշխատավարձի վեցհարյուրապատիկից հազարապատիկի չափով:

***Հոդված 2.*** Oրենսգրքի 170.3-րդ  հոդվածում ավելացնել նոր  պարբերություն հետեւյալ  բովանդակությամբ`

«Գանձվող հարկերը, տուրքերը կամ այլ պարտադիր վճարումները վճարելուց խուսափելը,  հաշվապահական գրքերում կամ հարկման հիմք համարվող այլ փստաթղթերում ակնհայտ խեղաթյուրված տվյալներ մտցնելու միջոցով, որը կատարվել է խոշոր չափերով,  պատժվում է տուգանքով,  նվազագույն աշխատավարձի երեքհազարապատիկից քսանհազարապատիկի  չափով:  «Խոշոր չափ» է համարվում հանցագործության պահին սահմանված նվազագույն աշխատավարձի երկուհազարապատիկից քսանհազարապատիկը»:

***Հոդված 3.*** Սույն օրենքը ուժի մեջ է մտնում պաշտոնական հրապարակման օրվան հաջորդող  տասներորդ օրը:

**ՀԻՄՆԱՎՈՐՈՒՄ**
**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ**

Վարչական իրավախախտումների վերաբերյալ Հայաստանի Հանրապետության  օրենսգրքում լրացումներ կատարելու մասին օրենքի նախագծի ընդունումը  պայմանավորված է տնտեսական խախտումների ապաքրեականացման հանգամանքով: Նախագծով առաջարկվում է տնտեսական խախտումների համար նախատեսված քրեական պատասխանատվության փոխարեն կիրառել վարչական պատասխանատվություն` արդյունքում էապես ավելացնելով տնտեսական եւ հաշվապահական խախտումների համար նախատեսված տուգանքների չափը:

**ՀՀ ՔՐԵԱԿԱՆ ՕՐԵՆՍԳԻՐՔ**

|  |  |
| --- | --- |
| **Հոդված 198.** | **Կեղծ գովազդը** |

~~1. Գովազդատուի, գովազդ արտադրողի կամ գովազդակրի կողմից գովազդ սպառողներին կանխամտածված մոլորեցնելը՝~~

~~պատժվում է տուգանքով՝ նվազագույն աշխատավարձի երկուհարյուրապատիկից չորսհարյուրապատիկի չափով, կամ կալանքով՝ առավելագույնը երկու ամիս ժամկետով:~~

~~2. Նույն արարքը, որը՝~~

~~1) կատարվել է լրատվության միջոցների օգտագործմամբ,~~

~~2) պատճառել է խոշոր վնաս՝~~

~~պատժվում է տուգանքով՝ նվազագույն աշխատավարձի երեքհարյուրապատիկից հինգհարյուրապատիկի չափով, կամ կալանքով՝ մեկից երկու ամիս ժամկետով, կամ ազատազրկմամբ՝ առավելագույնը երկու տարի ժամկետով:~~

|  |  |
| --- | --- |
| **Հոդված 205.** | **Հարկերը, տուրքերը կամ պարտադիր այլ վճարումները վճարելուց չարամտորեն խուսափելը** |

~~1. Հարկերը, տուրքերը կամ պարտադիր այլ վճարումները վճարելուց չարամտորեն խուսափելը օրենսդրությամբ նախատեսված հաշվետվություններ, հաշվարկներ կամ հարկման հիմք հանդիսացող պարտադիր այլ փաստաթղթեր չներկայացնելու կամ նշված փաստաթղթերի մեջ ակնհայտ խեղաթյուրված տվյալներ մտցնելու միջոցով, որը կատարվել է խոշոր չափերով՝~~

~~պատժվում է տուգանքով՝ նվազագույն աշխատավարձի երկուհազարապատիկից երեքհազարապատիկի չափով, կամ ազատազրկմամբ՝ երկուսից հինգ տարի ժամկետով:~~

~~2. Նույն արարքը, որը կատարվել է առանձնապես խոշոր չափերով՝~~

~~պատժվում է ազատազրկմամբ՝ հինգից տասը տարի ժամկետով՝ գույքի բռնագրավմամբ:~~

~~3. Սույն հոդվածում խոշոր չափ է համարվում հանցագործության պահին սահմանված նվազագույն աշխատավարձի երկուհազարապատիկից տասնհինգհազարապատիկը չգերազանցող գումարը, իսկ առանձնապես խոշոր չափ է համարվում հանցագործության պահին սահմանված նվազագույն աշխատավարձի տասնհինգհազարապատիկը գերազանցող գումարը:~~

1. «Հարկերը, տուրքերը կամ պարտադիր այլ վճարումները վճարելուց չարամտորեն խուսափելը օրենսդրությամբ նախատեսված հաշվետվություններ, հաշվարկներ կամ հարկման հիմք հանդիսացող պարտադիր այլ փաստաթղթեր չներկայացնելու կամ նշված փաստաթղթերի մեջ ակնհայտ խեղաթյուրված տվյալներ մտցնելու միջոցով, որը կատարվել է առանձնապես խոշոր չափերով` պատժվում է տուգանքով` նվազագույն աշխատավարձի երեսունհազարապատիկից քառասունհազարապատիկի չափով,կամ չվճարված գումարի եռապատիկի չափով, կամ կալանքով` երկուսից երեք ամիս ժամկետով»:

2. Սույն հոդվածով առանձնապես խոշոր չափ է համարվում հանցագործության պահին սահմանված նվազագույն աշխատավարձի քսանհազարապատիկը գերազանցող գումարը:

***(205-րդ հոդվածը խմբ. 15.06.06 ՀՕ-145-Ն, 10.06.09 ՀՕ-149-Ն)***